Ir-Regolament tal-Kummissijoni (KE) Nru 1201/95
tad-29 ta' Mejju 1995
li jemenda l-Anness VI tar-Regolament (KEE) Nru 2092/91
dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2092/91 ta' l-24 ta' Ġunju 1975 dwar il-produzzjoni organika ta' prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta' l-ikel [1], kif emendat l-aħħar bir-Regolament tal-Kummissjoni (KE) Nru 2381/94 [2], u b'mod partikolari l-Artikolu 13 tiegħu,
Wara li kkunsidrat ir-Regolament tal-Kummissjoni (KEE) Nru 207/93 tal-25 ta' Jannar 1993 li jfisser il-kontenut ta' l-Anness VI tar-Regolament (KEE) Nru 2092/91 fuq produzzjoni organika u indikazzjonijiet li jirreferu għal prodotti agrikoli u prodotti ta' l-ikel u li jsemmi regoli dettaljati għall-implimetazzjoni tad-dispożizzjonijiet ta' l-Artikolu 5(4) għal dan [3], u b'mod partikolari l-Artikolu 3 tiegħu,
Billi ċerti Stati Membri nnotifikaw lil Stati Membri oħra u l-Kummissjoni li awtorizzazjonijiet ġew mgħotija għall-użu ta' ċerti ingredjenti ta' oriġini agrikola mhux inkluża f'Sezzjoni Ċ ta' l-Anness VI tar-Regolament (KEE) Nru 2092/91; billi għal ċerti minn dawn il-prodotti notifikati deher li produzzjoni biżżejjed ma kinitx qed issir fil-Komunità; billi għalhekk dawn il-prodotti għandhom jiġu introdotti f'Sezzjoni Ċ ta' l-Anness VI;
Billi deher li hemm produzzjoni importanti fil-Komunità fil-kuntest tat-tkabbir organiku taċ-ċikwejra, ħall minn xorb varju ffermentat kif ukoll ta' numru kbir ta' ħwawar u ħxejjex; billi għalhekk iċ-ċikwejra, il-ħall, il-ħwawar u l-ħxejjex għandhom jitneħħew mis-Sezzjoni Ċ ta' l-Anness VI;
Billi elenku pożittiv tal-ħwawar u ħxejjex prinċipali li m'humiex disponibbli minn produzzjoni organika fi kwantitajiet suffiċjenti fil-Komunità Ewropea għandu jkun żviluppat kemm jista’ jkun malajr; billi sakemm dan l-elenku jiġi adottat, il-proċedura ta' l-Artikolu 3 tar-Regolament (KEE) Nru 207/93 tista’ tiġi adottata taħt il-kundizzjonijiet maħsuba f'dak l-Artikolu;
Billi l-miżuri provduti f'dan ir-Regolament huma skond l-opinjoni tal-kumitat li għalih saret referenza fl-Artikolu 14 tar-Regolament (KEE) Nru 2092/91,
ADOTTAT DAN IR-REGOLAMENT:
Artikolu 1
L-Anness VI tar-Regolament (KEE) Nru 2092/91 huwa emendat kif definit fl-Anness għar-Regolament preżenti.
Artikolu 2
Dan ir-Regolament għandu jidħol fis-seħħ sebat ijiem wara d-data tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Il-prodotti msemmija fl-ewwel u fir-raba’ inċiżi ta' l-Anness għal dan ir-Regolament jistgħu jkomplu jiġu użati taħt il-kundizzjonijiet applikabbli ta' qabel sa tliet xhur mid-data tad-dħul fis-seħħ tar-Regolament.
Il-prodotti rreferuti fit-tielet inċiż ta' l-Anness għal dan ir-Regolament jistgħu jkomplu jiġu użati taħt il-kundizzjonijiet applikabbli ta' qabel sa seba’ xhur mid-data tad-dħul fis-seħħ tar-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' Mejju 1995.